Нарадзіўся ў в.Мінявічы Мастоўскага раёна Гродзенскай вобласці ў беднай сялянскай сям’і. Бацька Андрэй і маці Алена Карась гадавалі чацвёра дзяцей. Дзяцінства будучага паэта прайшло ў роднай вёсцы. У час Першай Сусветнай вайны, з 1914 па 1921 гады з сям’ёй быў у бежанстве. Па вяртанні з бежанства, Міхась працаваў адыходнікам, рыбаком на Нёмане, прадаваў рыбу гандлярам у мястэчку Лунна. Меў толькі 3-ы класы адукацыі. Пісаў вершы, арганізоўваў вечары з пастаноўкамі п’ес, песнямі і танцамі, сам спяваў. З’яўляўся членам камсамола Заходняй Беларусі, за рэвалюцыйную дзейнасць арыштоўваўся паліцыяй. У 1920-я гады быў сябрам БСРГ. Здароўе Міхась Явар меў слабое і доўга хварэў на сухоты. Бацька распрадаў хатні набытак на дактароў, але здароўе сына не палепшылася. У хвіліну адчаю паэт скончыў жыццё самагубствам, застрэліўся на беразе Нёмана.